《次张邦式韵》
宋代·谢逸

君家剑气干牛斗，焰焰寒光半天倚。胡不长携西入秦，曳裾侯门飒珠履。

奈何俛首桁杨间，手决大狱如倾水。不向南楼按歌舞，乃提健笔誇豪靡。

独步诗坛数挑战，虽欲争锋吾老矣。晚来搜揽饥腹空，戏抱添丁玩岐嶷。

苍头剥啄叩我门，急得长篇惊抚几。嗟予敢望幼度才，哦诗粗可玄晖比。

紫囊成坏本来空，心悟香严聊尔尔。君如暂辍画眉手，我亦闭关防折齿。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。